
Márkaépítés és etikus vállalat: Ellentmondó vagy összefüggő koncepciók?

Kulcsszavak: márka; márkaépítés; márkaidentitás; vállalati identitás; érintettelmélet
A modern társadalmak életének elválaszthatatlan és egyik legszembeötlőbb jelensége a márka. A márka mint jelenség messze túlmutat az üzleti élet keretein: a márkázás és az eszközéül szolgáló kommunikáció egy termék/szolgáltatás, egy személy, egy szervezet, egy mozgalom vagy esemény, sőt ezeken túlmutatóan egy értékrendszer közvetítésének és népszerűsítésének nagyívű projektje. A márka mindig érintettek közötti kapcsolatrendszerekben létezik, és egy tudatosan felépített, befektetésként kezelt brand hatalmas erőre tehet szert ezekben a relációkban, befolyásolva a fogyasztói magatartást, a szervezetközi viszonyokat és tágabban a társadalmi értékeket, cselekvéseket. Napjainkban az üzleti siker egyik kulcsa a koherens, világos identitással – és ehhez illeszkedő, integrált marketingkommunikációval – rendelkező márkákban van. Kérdés azonban, hogy a márka ígérete mögött találunk-e a választott értékekkel azonosuló és azokat érvényre juttató vállalati identitást, vállalati szervezetet. A kiindulópontként szolgáló „Klein-hipotézis” szerint a márkát abszolutizáló modern üzleti stratégiák etikátlan vállalati működést eredményeznek – ugyanakkor a márkaépítő vállalatok jobban kitettek az etikai kritikának, és ez akár etikai teljesítményük javulásához is vezethet. A dolgozat ezt a feltevésrendszert két megközelítésben vizsgálja: egyrészt a márka fogalmának, hatásmechanizmusának, üzleti szerepének értelmezésével, a márka és a vállalati identitás összefüggésének elemzésével, másrészt esettanulmány-jelleggel, az elmúlt évek egyik legnagyobb vállalati botrányát produkáló BP példájának értékelésével.



